Ko‘p qavatli uylarga xizmat ko‘rsatishni yaxshilash va ularning moddiy-texnika bazasini mustahkamlash borasidagi qonun hujjatlarini takomillashtirish to‘g‘risida

O‘zbekiston Respublikasi Prezidenti Sh.M. Mirziyoyevning 2018-yil 26-oktabr kuni Toshkent shahar Yunusobod tumani faollari ishtirokida o‘tkazilgan yig‘ilishdagi ma’ruzasida xususiy uy-joy mulkdorlarining shirkatlari faoliyatiga tanqidiy baho berilib, ko‘p qavatli uylarni boshqarish tizimini qayta ko‘rib chiqish, professional servis kompaniyalarini tuzish orqali kommunal xizmat ko‘rsatish tizimini yaxshilash, uning moddiy-texnika bazasini mustahkamlash va iqtisodiy barqarorligini ta’minlash hamda ushbu sohaga oid normativ-huquqiy hujjatlarni inventarizatsiyadan o‘tkazgan holda bu boradagi ishlarni yanada takomillashtirish bo‘yicha qo‘yilgan vazifalar ijrosini ta’minlash maqsadida O‘zbekiston Respublikasi Oliy Majlisi Qonunchilik palatasining Kengashi qaror qiladi:
 1. Ko‘p qavatli uylarga xizmat ko‘rsatishni yaxshilash va ularning moddiy-texnika bazasini mustahkamlash borasidagi qonun hujjatlarini takomillashtirish bo‘yicha ishchi guruh ilovaga muvofiq tuzilsin.
 2. Ishchi guruhiga (X. Ketmonov):
 — ko‘p qavatli uylarga kommunal xizmat ko‘rsatish va ularning moddiy-texnika bazasini yanada mustahkamlash bo‘yicha amaldagi qonun hujjatlarini, jumladan, “Xususiy uy-joy mulkdorlarining shirkatlari to‘g‘risida”gi O‘zbekiston Respublikasi Qonunining ijrosini tahlil qilish va huquqiy asoslarini takomillashtirishga doir takliflar ishlab chiqish; 
 — rivojlangan davlatlarning bu boradagi ilg‘or tajribasini, xususan, Rossiya Federatsiyasi Qozon shahrining kommunal sohadagi ijobiy tajribasini har tomonlama o‘rganish;
 — o‘rganish natijalaridan kelib chiqib, tegishli normativ-huquqiy hujjat loyihasini ishlab chiqish va uni O‘zbekiston Respublikasi Oliy Majlisi Qonunchilik palatasining Kengashiga ko‘rib chiqish uchun kiritish vazifalari yuklatilsin. 
 3. Ushbu qaror qabul qilingan kundan e’tiboran kuchga kiradi.